KIRJALLINEN KYSYMYS P-0054/00

esittäjä(t): Caroline Lucas (Verts/ALE) komissiolle

(18. tammikuuta 2000)

Aihe: Kuudennen arvonlisäverodirektiivin liitteen H tarkistaminen

Aikooko komissio tarkistaa kuudennen arvonlisäverodirektiivin liitteen H? Jos aikoo, niin milloin?

Yhteisen arvonlisäverojärjestelmän ohjelmaa yhtenäismarkkinoita varten (KOM(1996) 328 lopull.) koskevassa asiakirjassaan komissio hahmotteli aikataulua lopullisen arvonlisäverojärjestelmän saavuttamiseksi. Koska asiakirjassa esitetyt aikarajat ovat jo menneet umpeen ilman, että asiassa olisi todella edistytty, voisiko komissio kertoa, milloin se arvelee voivansa esittää ehdotuksen lopulliseksi järjestelmäksi?

Kuudennen arvonlisäverodirektiivin 13 artiklassa vahvistetaan, että jäsenvaltiot antavat vapautuksen arvonlisäverosta tietyille yleishyödyllisille toiminnoille, kuten hyväntekeväisyysjärjestöjen tekemälle sosiaalihuolto- ja sosiaaliturvatyölle tai uskonnollisia, hyväntekeväisyys- tai kansalaisaatteellisia jne. päämääriä edistävien, voittoa tavoittelemattomien järjestöjen palvelujen suorituksille ja tavaroiden luovutuksille. Näiden järjestöjen on kuitenkin maksettava kaikista hankinnoistaan täysi arvonlisävero, jota ne eivät voi vähentää. Näin ollen nämä järjestöt asetetaan joskus jopa epäedullisempaan asemaan kuin jos niiden olisi maksettava veroa. Onko komissio yhtä mieltä siitä, että tämä on vastoin kuudennen arvonlisäverodirektiivin 13 artiklan henkeä?

Onko komissio yhtä mieltä siitä, että sen olisi ryhdyttävä välittömästi toimiin tämän tilanteen lopettamiseksi odottamatta, että lopullinen järjestelmä otetaan käyttöön?

Aikooko komissio lopullista arvonlisäverojärjestelmää koskevassa ehdotuksessaan vapauttaa arvonlisäverosta suoraan hyväntekeväisyysjärjestöjen työhön liittyvät hankinnat?

Frederik Bolkesteinin komission puolesta antama vastaus

(10. helmikuuta 2000)

Kuten arvoisa parlamentin jäsen toteaa, uutta yhteistä arvonlisäverojärjestelmää koskevasta ohjelmasta vuonna 1996 annetussa komission tiedonannossa suunniteltua aikataulua ei ole pystytty noudattamaan eikä asia tällä hetkellä etene. Vuoden 1996 ohjelmassa esitettiin vaiheittaista siirtymistä lopulliseen järjestelmään; ensimmäisessä vaiheessa uudistettaisiin nykyistä alv-järjestelmää ja yhdenmukaistettaisiin sen soveltamista, minkä jälkeen asteittaisin muutoksin edettäisiin kohti uutta yhteistä alv-järjestelmää. Komissio on esittänyt neuvostolle useita asiaa koskevia ehdotuksia, mutta neuvosto ei ole päässyt yhteisymmärrykseen niiden hyväksymisestä. Näin ollen alv:tä koskevaa strategiaa olisi tarkasteltava uudelleen läheisessä yhteistyössä jäsenvaltioiden kanssa. Asiassa tarvitaan kuitenkin vielä tehokkaita toimia sisämarkkinoiden toiminnan tehostamiseksi. Ainakin alkuun tällaisiin toimiin voisi kuulua nykyisen alv-järjestelmän toiminnan parantaminen ilman, että tavoitteena välttämättä olisi uuteen järjestelmään siirtyminen.

Direktiivin 13 artiklan muuttaminen saattaa osoittautua tarpeelliseksi nykyisen alv-järjestelmän uudenaikaistamisen ja yksinkertaistamisen yhteydessä. On kuitenkin liian aikaista sitoutua mihinkään tiettyihin konkreettisiin muutoksiin.

Liitteen H tarkistaminen ei sitä vastoin vaikuta lähiaikoina tarpeelliselta. Tässä vaiheessa olisi parempi odottaa, että jäsenvaltiot panevat ensin täytäntöön direktiivin 77/388/ETY muuttamisesta sisällyttämällä siihen mahdollisuus soveltaa kokeiluluontoisesti alennettua arvonlisäverokantaa erityisen työvaltaisiin palveluihin 22 päivänä lokakuuta 1999 annetun neuvoston direktiivin 1999/85/EY(1). Tästä kokeilusta voitaisiin sitten ottaa oppia. Asianomaiset jäsenvaltiot ja komissio laativat asiasta vuoden 2002 loppuun mennessä yksityiskohtaisen arviointikertomuksen, jonka perusteella voitaisiin suunnitella liitteen H perusteellista tarkistamista.

(1) EYVL L 277, 28.10.1999.